آئی سی سی نے سپر اوور قانون میں تبدیلی کردی
انگلینڈ نے کرکٹ ورلڈکپ 2019 کے فائنل میں نیوزی لینڈ کو سپر اوور میں بھی رنز کی برابری کے بعد زیادہ باؤنڈریز کی بنیاد پر شکست دی تھی۔
ویب ڈیسک — سپر اوور قانون میں تبدیلی کا اعلان دبئی میں ہونے والے آئی سی سی کے اجلاس میں طویل غور و فکر کے بعد کیا گیا۔ نئے قانون کے تحت ورلڈ ٹورنامنٹس میں سیمی فائنل اور فائنل میچز میں اگر دونوں ٹیمیں یکساں اسکور کرتی ہیں تو سپر اوور اس وقت تک دہرایا جاتا رہے گا جب تک کوئی ایک ٹیم دوسری ٹیم کے مقابلے میں زیادہ رنز نہ بنالے۔ رواں برس کرکٹ ورلڈ کپ کا فائنل انگلینڈ اور نیوزی لینڈ کی ٹیموں کے درمیان کھیلا گیا جس میں دونوں ٹیموں نے نہ صرف یکساں اسکور 242 رنز بنائے بلکہ دونوں ٹیموں نے سپر اوور میں بھی حیرت انگیز طور پر 15، 15 رنز بنائے۔ سپر اوور قانون کے تحت میچ آفیشلز نے انگلش ٹیم کو زیادہ باؤنڈریز (چوکے اور چھکے) لگانے پر فاتح قرار دیا۔ اس قانون کے تحت انگلش ٹیم کی فتح پر آئی سی سی کو شدید تنقید کا سامنا تھا۔ آئی سی سی کے بیان کے مطابق کرکٹ کمیٹی اور چیف آفیسرز کمیٹی دونوں نے سپر اوور کو دلچسپ اور فیصلہ کن نتیجے کا اہم ذریعہ قرار دیا ہے۔ آئی سی سی کے نئے قانون کے تحت ناک آؤٹ مرحلے کے دوران سپر اوور میں بھی میچ ٹائی ہونے کی صورت میں دوبارہ سپر اوور ہوگا۔ تاہم ​گروپ میچز میں اگر سپر اوور کے بعد بھی کوئی نتیجہ نہ نکل سکا تو میچ ٹائی یعنی بے نتیجہ قرار پائے گا۔ اگر 2019 کے ورلڈ کپ فائنل کے لیے نئے قواعد موجود ہوتے تو انگلینڈ اور نیوزی لینڈ کے درمیان ایک اور سپر اوور ہوتا۔